На основу члана 44. Закона о култури („Службени гласник Републике Србије“, број 72/09, 13/16, 30/16 и 6/20), члана 37. Статута Града Ниша ("Службени лист Града Ниша", број број 88/08, 143/16 и 18/2019) и члана 15. Одлуке о оснивању Народнoг позоришта Ниш ("Службени лист града Ниша", број 2/11, 115/16 и 99/20)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на План и програм рада Народнoг позоришта Ниш за 2021. годину, број 01-1603 који је донео Управни одбор ове установе, на седници одржаној 16.12.2020.године.

 II План и програм рада Народнoг позоришта Ниш за 2021. годину реализоваће се у складу са Финансијским планом ове установе за 2021. годину.

 III Решење доставити установи Народно позориште Ниш. Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Бобан Џунић

***О б р а з л о ж е њ е***

 Управни одбор Народног позоришта Ниш, на седници одржаној 16.12.2020. године, донео је План и програм рада Народног позоришта Ниш за 2021. годину, број 01-1603 и доставио га Секретаријату за културу и информисање на даљу надлежност.

У 2021. години Народно позориште планира да реализује осам премијера, од тога шест самосталних и две копродукције, као и завршетак рада на 4 представе које су приведене крају у 2020, али нису имале премијере због пандемије. Уколико услови то дозволе за сам крај 2021. године започеће се рад на још једној представи чија се премијера планира у 2022. години.

Планиран је репертоар са 23 играјућа наслова, 140 одигране представе у продукцији Народног позоришта на домаћој сцени и на гостовањима, 40 гостујућих представа из Србије и иностранства, као и 32 раѕличита програма (књижевне вечери, академије и трибине).

Народно позориште Ниш, због пандемије, није могло да реализује 2. фестивал драме и позоришта балканског културног простора, такмичарског карактера „Театар на раскршћу“. Такође, због пандемије, одлучено је да се 2. фестивал одржи у новом термину од 06. до 13. 09. 2021. године. План ове установе је да се у 2022. години и надаље овај фестивал одржава у термину који је планиран оснивањем, од 11. до 19. марта.

У 2021. години Народно позориште планира учешће на свим значајним позоришним фестивалима у земљи и иностранству. Такође у плану су и гостовања у великим културним центрима у земљи, у мањим местима и у градовима страних држава са којима позориште има вишегодишњу успешну сарадњу.

Маркетинг Народног позоришта планира да у 2021. години уз своје сталне активности уведе низ нових у циљу боље комуникације са публиком и афирмације позоришта у земљи и региону. У складу са новим маркетиншким тенденцијама новонастале глобалне ситуације, акценат ће у наредној години бити на дигиталном маркетингу и развоју социјалних мрежа. Планира се и реализација ЗООМ састанака са директорима средњих школа у Нишу о могућностима сарадње у околностима епидемије, под називом “Сигурно позориште за сигурне школе“.

У условима нове нормалности занимљив подухват ове установе ће бити обнова радио - драме као форме у сарадњи са радијским партнерима. Планира се и велики број програмских активности, осмишљених кроз мале форме на отвореном простору у периоду од маја до краја септембра (представе, перформанси, мини- концерти, стенд ап и песничење као нова форма читања поезије).

Посебан задатак Нишког позоришта биће одржива сарадња и развој локалних, националних и међународних односа, као и успостављање интерсекторске сарадње на свим нивоима.

Чланом 33. Одлуке о буџету Града Ниша за 2021. годину („Службени лист Града Ниша“, број 114/2020) прописано је да „Директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријацијa“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је програм установе Народно позориште сачињен у складу са законом, прописима Града и циљевима оснивања Установе, предлаже се доношење решења о давању сагласности на План и програм рада Народнoг позоришта Ниш за 2021. годину.

СЕКРЕТАР

 Александра Радосављевић